《陈老画牛》
宋代·赵汝绩

老融弃发逃于禅，胸藏丘壑身林泉。
时拈寸草幻墨汁，惨淡咫林生风烟。
尤工画牛古绝比，不特形似真神全。
平生知己一攻愧，惜墨如命诗犹传。
至今鄞人怀片纸，如护圭璧珠玑然。
陈生少壮曾入室，妙处已觉墙及肩。
岸痕树影彷佛地，云阴雨气冥蒙天。
寒禽立背渡浅水，野葑没足行淤田。
砺角思斗力居尾，倚木揩痒势拥前。
或沿草径逐群去，或傍茅檐抱犊眠。
如何尽得此态度，前身想住桃林边。
世人贵耳不贵目，呜呼此画空尔妍。
我方求之不论钱，卷收更阅三十年。
欲寻此老不可得，摩挲陈迹方争怜。

作者简介：赵汝绩，字庶可，号山台，浚仪（今河南开封）人，寓会稽。太宗八世孙（《宋史·宗室世系》一九）。与戴复古多唱和（《石屏诗集》卷二《题赵庶可山台》）。有《山台吟稿》，已佚。《江湖后集》辑其诗为一卷。　赵汝绩诗，以影印文渊阁《四库全书·江湖后集》为底本，新辑集外诗附于卷末。